**Kedves Szülők! Kedves Táborozók!**

2023.06.26 és 2023.08.11. között, hét héten át fogadja a Bregyó közi Napraforgó napközis tábor a gyerekeket, szombat és vasárnap kivételével. A városi napközis tábor gazdag programmal, remek nevelőkkel várja az iskolásokat!

Változatos sportolási lehetőségek, sokféle kézműves és ismeretterjesztő foglalkozás mellett, a Városi Képtár és a Hetedhét Játékmúzeum, Sóstó Vadvédelmi Központ interaktív programjain is részt vehetnek és a Koronás Parkba is ellátogathatnak. Kánikula idején, a székesfehérvári strandon és a tábor árnyas fái alatt nyerhetnek enyhülést. Emellett a tábor területén, a játszótéren lehetőség van pihenésre, társasjátékokra, kötetlen kikapcsolódásra is.

Kik jelentkezhetnek a táborba:

A táborban 1-7. osztályt végzett (7 -14 éves) elsősorban székesfehérvári állandó lakcímmel rendelkező gyermekek vehetnek részt. A vidéki lakcímmel rendelkező gyermekek június 01-től jelentkezhetnek a táborba szabad kapacitás függvényében. A táborozó gyermekek lakcímkártyáját kérjük a tábor első napján bemutatni a csoportvezető részére.

**Időpontok:**

1. turnus 2023. június 26 – 30.

2. turnus 2023. július 03 – 07.

3. turnus 2023. július 10 – 14.

4. turnus 2023. július 17 – 21.

5. turnus 2023. július 24 – 28.

6. turnus 2023. július 31– augusztus 04.

7. turnus 2023. augusztus 07 – 11.

Tábor díjak:

A tábor díja székesfehérvári gyermekeknek: 3.050,- Ft/fő/turnus (610,- Ft/nap),

nem fehérvári gyermek esetén: 17.500,- Ft/fő/ turnus (3.500,- Ft/nap),

mely tartalmazza a napi 3-szori étkezés (reggeli, meleg ebéd és uzsonna) költségeit.

A **Székesfehérváron** lakó gyerekeknek lehetőségük van térítésidíj kedvezményt, illetve a díj elengedését kérni az alábbiak szerint:

* Rendszeres gyermekvédelmi kedvezményben részesülő vagy nevelésbe vett gyermekek ingyenesen vehetik igénybe a tábort. Ebben az esetben a Székesfehérvár **Megyei Jogú Város Címzetes Főjegyzője** által kiállított a tábor ideje alatt érvényes, a jogosultságot **igazoló határozat másolatát** csatolni kell a jelentkezési adatlaphoz.
* Az előző pontba nem tartozó 3 vagy több gyermeket nevelő családban élő vagy tartósan beteg vagy fogyatékos gyermekek 50%-os (normatív) kedvezményes díj megfizetése mellett táborozhatnak. Ebben az esetben a jogosultságot igazoló okirat másolatát csatolni kell a jelentkezési adatlaphoz. (pld **a Magyar Államkincstár igazolása** a magasabb összegű családi pótlék folyósításáról, a bankszámlakivonat másolata **nem** fogadható el.)
* Családvédelmi kedvezményben részesülő gyermekek ingyenesen táborozhatnak.

Ebben az esetben **Székesfehérvár Megyei Jogú Város Polgármestere** által kiállított, a tábor ideje alatt érvényes, jogosultságot **igazoló határozat** másolatát csatolni kell a jelentkezési adatlaphoz.

Kedvezmény érvényesítése esetén a kedvezményre jogosító határozatot a jelentkezést követően minden esetben ellenőrizzük, jogosulatlan kedvezmény igénylése esetén a jelentkező a táborból kizárásra kerül!

Tábordíj befizetés:

A befizetés a jelentkezési űrlap kitöltésével egyidejűleg történik, a jelentkezési felület második oldalán a számlázási és bankkártya adatok megadásával.

A táborba jelentkezés csak a sikeres fizetés esetén kerül rögzítésre.

Minden sikeres elektronikus jelentkezésről küldünk egy visszaigazoló e-mailt. Amennyiben az e-mailt nem kapják meg legkésőbb másnap a tisztelt szülők, kérjük, a lap alján megadott elérhetőségen keressék meg a szervezőket.

Jelentkezés módja:

Jelentkezni csak és kizárólagosan elektronikus formában 2023. május 15. 08:00 órától a <https://www.varosgondnoksag.hu/tabor> oldalán a városi táborok menüpont alatt található felület kitöltésével tudnak.

* Jelentkezéseket az aktuális turnus megkezdése előtt 2 héttel lezárjuk.
* A csillaggal jelölt mezők kitöltése kötelező
* Lehetőség van a táborozó speciális érzékenysége esetén **diétás étkezés** rendelésére is. **Csak orvosi lelettel történő igazolás esetén van módunkban a diétás ételt biztosítani.**
* A táborban nincs mód speciális bánásmódot, orvosi kezelést vagy egészségügyi felügyeletet igénylők fogadására.
* Jelentkezés és fizetés megtörténte után, bevitt adatokat és csatolmányokat ellenőrizzük, valótlan adatok és jogosulatlan kedvezmény igénylés esetén a táborozó jelentkezését elutasítjuk.

Jelentkezés lemondása:

A jelentkezés lemondása online felületen történhet, legkésőbb a turnus megkezdése előtt 2 héttel a következő felületen: <https://www.varosgondnoksag.hu/tabor>

Minden lemondásra válaszolunk, amennyiben a Tisztelt szülő a következő 2 munkanapon belül nem kap választ, keresse meg újra a szervezőket.

A befizetett, visszajáró tábordíjat a tábor befejezését követően utaljuk vissza.

**Fontos információk:**

* gyülekezés a Bregyó görhoki (GPS: 47.202312, 18.398892) pályája melletti bejáratnál történik 7:45 órakor
* külsős program esetén a **helyi járatú buszjegyről, bérletről** a táborozásban résztvevő gyermekek részére az utazáshoz **a szülőnek kell gondoskodnia.**
* tábor minden napjára gondoskodjanak a szülők a gyermekek részére fürdőruháról
* gyermekeknél lévő értéktárgyakért felelősséget nem vállalunk kérjük lehetőség szerint a mobiltelefonokat, ékszert, készpénzt ne hozzanak magukkal
* amennyiben a gyermek indokolatlanul nem jelenik meg a táborban, következő turnusokból is kizárásra kerül
* a táborszervező a változtatás jogát fenntartja

Egészségügyi nyilatkozat:

A jelentkezési felület tetején kék mezőben található az egészségügyi nyilatkozat. Ezt a nyilatkozatot a gyermek a táborozásának első napján, kitöltve hozza magával. A gyermekeket nem szükséges háziorvossal megvizsgáltatni a tábor kezdet előtt, elég, hogy a szülő nyilatkozik. **A nyilatkozat keltezése nem lehet régebbi a tábor megkezdésétől 72 óránál!**

Tájékoztató a kullancs elleni védekezésről:

A 37/2007. EüM-SZMM rendelet 1. számú melléklet 6. pontja értelmében fel szeretném hívni a kedves szülők figyelmét, hogy védőoltással megelőzhető a kullancs-encephalitis, azonban a Lyme-kór ellen nem véd, ezért a kullancsirtószerek alkalmazása és a naponkénti „kullancsvizit”, valamint a felfedezett kullancsok azonnali eltávolítása szükséges.

A tábor területére állatot bevinni TILOS! Ha a gyermekek a táborozás ideje alatt mégis találkoznak idegen állattal, kerüljék a velük való érintkezést, simogatást, mivel ezzel kockáztatják, hogy különböző betegségeket – pl.: veszettséget – kapnak el.

**Elérhetőségek:**

Telefon: 22/500-512

E-mail: tabor@varosgondnoksag.hu

2023.május. 10.

**Bregyó-közi napközis tábor házirend**

1. A tábori napokon a gyermekeknek az adatlapon megjelölt, a Városgondnokság felé leadott gyülekezési helyeken kell gyülekezniük. A táborba való közvetlen beérkezés nem megengedett.
2. A gyülekezőhelyekről a pedagógus csak az egészségügyi nyilatkozattal rendelkező tanulókat hozhatja be a táborba. (Első tábori nap hozza magával a tanuló.)
3. Roller, kerékpár, gördeszka, görkorcsolya használata a tábori gyülekezőhelyre érkezés után az esetleges balesetek elkerülése miatt tilos! Az eszközöket a gyülekezőhelyen kell hagyni lerögzítve, saját felelősségre!
4. A gyermekek szülői engedély nélkül a tábor ideje alatt a tábort csak a nevelők kíséretében hagyhatják el. Önállóan, a nevelők felügyelete nélkül a tábor elhagyása szigorúan tilos. Ennek megszegése a táborból való kizárást von maga után.
5. A táborozás során az étkezési helyszín megközelítése és a külső programokra való eljutás csak nevelői kísérettel megengedett. Ilyenkor minden táborozó köteles eleget tenni a nevelők biztonságos közlekedésre vonatkozó kéréseinek, utasításainak. Telefont, elektronikus eszközöket menet közben, az étkező helyszínén (étkezés előtt, alatt, után) használni tilos.
6. A táborozás során a táborozók kötelesek a játékokat és egyéb eszközöket rendeltetésszerűen használni. Továbbá a táborozók kötelesek a tábor helyszínén lévő épületek, berendezési tárgyak épségét megőrizni. A nem rendeltetésszerű használatból eredő esetleges károkról a táborvezetés jegyzőkönyvet készít. Az okozott kárt a szülő köteles megtéríteni.
7. A tábor játékait, felszereléseit eltulajdonítani szigorúan tilos. Az eltulajdonított játék értékét a szülő köteles megtéríteni.
8. A strandon a csúszda használata szigorúan tilos.
9. A táborozók magukkal hozott értékeiért a tábor vezetése és szervezői semmilyen nemű felelősséget nem vállalnak.
10. A táborban a táborozók az általuk hozott eszközökkel nem készíthetnek hang- kép- és videofelvételt.
11. A tábor időtartama alatt a tábor egész területén valamint a külső helyszíneken is szigorúan tilos dohányozni, továbbá bárminemű alkoholos italt, ételt vagy energiaitalt bevinni, tárolni és fogyasztani.
12. A táborozás során szigorúan tilos más táborozók vagy nevelők testi épségét veszélyeztetni.
13. A tábor vezetősége és a szervezők nem vállalnak felelősséget azon élelmiszerekért és ételekért, melyeket nem a szerződött étkeztető biztosít, hanem a táborozók hozzák magukkal otthonról.
14. A szülő köteles a táborozó gyermek részére az időjárásnak megfelelő ruházatot és felszerelését biztosítani (pl.: esős idő esetén esőkabát, zárt cipő, stb.)
15. A nevelői utasítás ellenére a játszóeszközök nem rendeltetésszerű használatából eredő sérülésekért, balesetekért a tábor vezetése és szervezői semmilyen nemű felelősséget nem vállalnak.
16. A nevelők utasításait szándékosan megszegni szigorúan tilos.
17. Azon gyermek, amelyik nem rendelkezik a tábor szervezői részére leadott, érvényes, kitöltött táborozási adatlappal valamint egészségügyi nyilatkozattal, a táborban nem vehet részt.
18. A házirend első alkalommal történő megsértése esetén a táborozó szóbeli figyelmeztetésben részesül, kivétel azokban az esetekben, melyeknél a táborvezető úgy ítéli meg, hogy súlyos szabályszegésről van szó. Ilyenkor a nem megengedett viselkedés a táborozásból való azonnali kizárást vonhat maga után. A házirend második alkalommal történő megsértése, automatikusan a táborozásból való azonnali kizárást vonhat maga után. A táborból való kizárás esetén a tábordíj visszatérítésére nincs lehetőség.